**Normas de funcionamento dos bancais na horta comunitaria da Universidade da Coruña no Campus de Ferrol**

1. **Obxecto**

A presente convocatoria ten por obxecto a concesión de uso individual de bancais, no espazo habilitado para a horta comunitaria da Universidade da Coruña no Campus de Ferrol, entre os edificios correspondentes á Escola Politécnica de Enxeñaría e o Edificio de Apoio ao Estudo.

1. **Requisitos para ser usuario/a**

Son requisitos para ser usuario/a os seguintes:

* 1. Ser membro da comunidade universitaria.
	2. Estar ao corrente de pago das súas obrigas coa universidade.
	3. Estar capacitado/a fisicamente para cultivar un pequeno horto sen que supoña un risco para a súa saúde. En todo caso, as persoas usuarias eximen a Universidade de responsabilidade sobre as consecuencias para a saúde que puidesen derivarse da realización de actividades nas hortas.
1. **Procedemento de solicitude e taxas**

Toda persoa ligada á Universidade da Coruña ten dereito a unha única solicitude e a solicitude referirase a un único bancal.

De ser maior o número de solicitantes que o de bancais, estes adxudicaranse mediante sorteo. De ser maior o número de bancais que o de solicitudes, as persoas adxudicatarias poderán facer uso de máis dun bancal. Esta asignación tamén se fará por sorteo.

As persoas interesadas deberán cubrir o formulario de solicitude habilitado, no que constará o colectivo ao que pertence para concursar ao sorteo sectorial (1) alumnado, e (2) persoal traballador PDI e PTXAS.

Unha vez transcorrido o prazo de solicitude, publicaranse as listas provisional e definitiva de persoas admitidas no espazo web de hortas da UDC (<https://www.udc.es/gl/sociedade/medio_ambiente/hortas/>), e celebrarase o sorteo no que participarán persoas da comisión xestora das hortas, sendo un acto aberto á asistencia de todas as persoas solicitantes e público da comunidade universitaria.

A continuación farase pública a resolución da convocatoria no mesmo espazo web e comunicarase directamente ás persoas seleccionadas a través do correo-e institucional, xunto coas instrucións para a realización do pagamento e a formalización da concesión.

**Taxas.**

As persoas adxudicatarias deberán aboar a cantidade de 20 euros se pertencen ao colectivo de PDI ou PTXAS, e de 10 euros se se trata do colectivo de estudantado. O ingreso farase a través da pasarela de pago UDC Xest no prazo de 5 días a contar dende a notificación da adxudicación. De non facer o pago no prazo habilitado, decaerase da convocatoria e avisarase á seguinte persoa na orde da lista de sorteo.

Recibido o xustificante de pagamento, a Oficina de Medio Ambiente comunicará persoalmente a parcela asignada a través do correo institucional.

No caso do decaemento dalgunha das concesións, correrá a lista de suplentes establecida no mesmo sorteo.

1. **Sistema de adxudicación da autorización**
	1. A comisión que se encargará de avaliar as solicitudes presentadas, adxudicar as autorizacións e adxudicar os bancais ás persoas adxudicatarias, será a comisión xestora para o Campus de Ferrol que estará formada por:
2. O/a director/a da Oficina de Medio Ambiente da Universidade, ou a persoa en que delegue.
3. A persoa do Servizo de Arquitectura, Urbanismo e Equipamentos responsable dos contratos de xardinería da UDC, ou a persoa en que delegue.
4. A persoa coordinadora do Green Campus Ferrol, ou a persoa en que delegue.
	1. O uso dos bancais concederase, en todo caso, a título de autorización demanial en precario e por un período máximo de dous anos, período que pode ser renovable. En consecuencia, a Universidade, poderá acordar, en calquera momento, a revogación da autorización de uso concedida, para cuxo efecto, o/a usuario/a deberá cesar no uso e actividades desenvolvidas no terreo cedido, polo simple requirimento da Universidade, e sen dereito a indemnización de ningunha clase, nin compensación económica por ningún concepto. A este respecto, á finalización do prazo de autorización ou á súa resolución anticipada, de se chegar a producir, a persoa usuaria deberá devolver o bancal cedido á Universidade en perfectas condicións de uso, deixándoo baleiro e á súa libre disposición, quedando expresamente facultada a Universidade para declarar por si a extinción de calquera dos dereitos de uso que existisen constituídos sobre os bancais cedidos, ou relativos á súa ocupación. Coa resolución pola que se outorgan as referidas autorizacións entenderase que a autorización queda formalizada.
	2. Na resolución farase constar cando menos o seguinte:
5. O réxime de uso do ben ou dereito.
6. O réxime económico a que queda suxeita a autorización.
7. A asunción da taxas de uso, así como o compromiso de utilizar o ben segundo a súa natureza e de entregalo no estado en que se recibe.
8. A asunción da responsabilidade derivada da ocupación.
9. A aceptación da revogación unilateral, sen dereito a indemnizacións, por razóns de interese público en calquera momento, sen xerar dereito a indemnización, cando resulten incompatibles coas condicións xerais aprobadas.
10. A aceptación de entrega de chave de acceso ao material en común, e o compromiso de devolución desta ao finalizar a autorización.
	1. Manterase unha listaxe de agarda coas solicitudes de usuarios/as segundo a orde de sorteo. A autorización de uso das hortas efectuarase seguindo esa listaxe.
	2. As listaxes renovaranse bienalmente coincidindo coa convocatoria de autorización. O número de bancais dispoñibles repartiranse para os colectivos de alumnado, PDI e PTXAS, nunha porcentaxe que a Universidade determinará.
11. **Uso dos bancais**
	1. Aínda que varias persoas poidan estar ao coidado dun bancal -sempre que haxa mutuo acordo entre elas, unha persoa física única será a titular da autorización para todos os efectos. Como condición previa, a persoa titular deberá comunicar á Universidade o nome e DNI das terceiras persoas que, baixo a responsabilidade da persoa titular, poidan facer uso da horta.
	2. O/a usuario/a só poderá utilizar ou destinar o terreo que se concede, para uso de horta ecolóxica para autoconsumo familiar.
	3. En ningún momento se permitirá a plantación de árbores froiteiras nos bancais.
	4. Queda prohibida a plantación e cultivo de calquera especie non legalmente autorizada na lexislación en vigor.
	5. En ningún momento se permitirá o uso, a cría ou a explotación de calquera animal nos bancais.
	6. Queda expresamente prohibida a implantación de cabanas, pozos, composteiros, invernadoiros ou realizar calquera outro tipo de investimento que non poida ser retirado ao final da campaña, sen prexuízo do establecido no artigo 15 punto 3.
	7. Queda expresamente prohibida a venda de calquera produto obtido no bancal
	8. Non está permitida a instalación de elementos que deterioren a paisaxe, ou que alteren as instalacións existentes.
	9. De forma regular, e como mínimo anualmente, vixiarase o uso que se realice dos bancais por persoal designado pola Comisión Xestora, sen que sexa necesario o aviso previo ao/á usuario/a.
	10. Cando o informe de inspección sobre o estado dunha horta ou terreo en cuestión, a que se refire o apartado anterior, sexa negativo ou desfavorable durante dúas ocasións ao longo da autorización, producirase a revogación da autorización de uso, e será motivo de baixa.
	11. Con anterioridade mínima dun mes antes da finalización do prazo de autorización, o/a usuario/a que desexe seguir usando o bancal durante un novo período anual, deberá presentar unha nova solicitude por escrito ante a Universidade.
	12. Queda prohibida a realización de calquera operación por parte dun/dunha usuario/a nun bancal distinto ó que ten adxudicado
	13. A/o usuaria/o debe asegurarse de ter pechado o cano de auga antes de abandonar o recinto.
	14. Os bancais permanecerán abertos sen que se permita implantar ningún sistema de cerramento.
	15. É motivo de baixa o abandono ou descoido da horta por un período superior a un mes.
12. **Competencias e vixilancia**
	1. Corresponde á Universidade o exercicio das funcións técnica, de vixilancia e correctora do uso adecuado dos terreos afectados por esta normativa e serán as persoas usuarias as responsables do seu uso correcto e dos danos que se produzan neles, nas súas instalacións e nos elementos empregados, sexan de titularidade universitaria ou propia das persoas usuarias.

A Universidade non se fará responsable dos danos ocasionados nos bancais nin nas súas instalacións, nin da desaparición ou dos danos sufridos nos elementos que os/as usuarios/as empregan con ocasión do seu uso, nin dos danos que poidan ocasionarse a terceiros.

* 1. A función técnica incluirá a formación ás persoas usuarias.
	2. A vixilancia do cumprimento da normativa efectuarase por calquera medio que a Universidade designe ou estableza para o efecto, e o seu principal labor será a inspección do correcto uso e aproveitamento dos bancais e as infraestruturas ligadas a eles.
	3. O persoal encargado da vixilancia poderá formular denuncias das infraccións que se produzan, identificando as persoas que infrinxen, se é que son coñecidas, e os datos relativos á infracción.
1. **Transferencias de usuarios/as**

A titularidade do uso dos bancais non poderá transferirse nin cederse a outra persoa, baixo ningún concepto, sen prexuízo do establecido no apartado 5.1.

1. **Prazo de aproveitamento**

O aproveitamento e/ou uso do bancal concederase por un máximo de dous (2) anos, que conta desde o día seguinte ao da notificación da autorización. Poderá prorrogarse anualmente este período até un máximo de catro (4) anos no caso de que se presenten máis solicitudes que bancais ofertados, ou sen límite no caso contrario.

1. **Uso e mantemento das instalacións común**
	1. Os/as usuarios/as da zona deberán constituírse como asemblea ou similar, e nomear unha persoa representante, de tal forma que en todo momento se dispoña dun/dunha interlocutor/a responsable ante a Universidade.
	2. Os/as usuarios/as dos bancais serán responsables do mantemento e correcto estado de operatividade e seguridade das instalacións comúns.
	3. Prohíbese o estacionamento de vehículos dentro do recinto e de todas as instalacións da horta.
	4. Prohíbese o acceso e a presenza na horta comunitaria de animais.
	5. Non se poden deixar desperdicios orgánicos ou inorgánicos fóra dos sitios establecidos para tal efecto.
2. **Uso da auga para rega**
	1. As persoas usuarias non poderán alterar, manipular nin modificar a instalación de rega existente.
	2. Cada usuario/a disporá unicamente da auga dispoñible no punto de auga asignado aos bancais.
	3. Prohíbese a instalación de sistemas de rego por aspersión nos bancais.
3. **Práctica da produción ecolóxica**
	1. Queda prohibido realizar calquera práctica de cultivo que non estea permitida nas normas europeas de produción ecolóxica (Regulamento (CE) 834/2007), agás excepción en sentido contrario acordada pola Comisión.
	2. Todas as persoas usuarias das hortas deberán cumprir coas posibles condicións que a maiores estableza a Universidade, como a limitación á plantación de especies determinadas, a realización de certos labores culturais, o emprego de certos fertilizantes naturais, a prohibición do uso de certos herbicidas, produtos fitosanitarios, plásticos etc.
	3. Queda prohibido o emprego de calquera medio mecánico para acceder aos bancais ou labrar o terreo.
	4. Para axudar a cumprir estas normas de produción, a Universidade poderá pór en marcha un programa inicial de formación e asesoramento, e facilitará información sobre o acceso a determinados medios produtivos e insumos que permitan un bo funcionamento ecolóxico da horta comunitaria.
4. **Réxime económico**

As persoas adxudicatarias aboarán por adiantado a cantidade que se estableza polo uso do bancal, instalacións e servizos inherentes, nunha única cota anual que se aboará nun prazo non superior a 5 días desde a comunicación de adxudicación.

A Universidade non devolverá a cota, nin total nin parcialmente, pola finalización da condición de usuario/a antes de cumprir o período anual de uso.

1. **Causas de resolución da autorización**

Sen prexuízo dos supostos que aparecen recollidos nos artigos precedentes, constituirán causas expresas de resolución da autorización, as seguintes:

1. A baixa voluntaria por petición do/a propio/a usuario/a.
2. O falecemento do/a usuario/a.
3. A baixa do/a usuario/a como membro da comunidade universitaria. No caso de producirse esta baixa durante o período de concesión, o usuario/a deberá comunicala á Oficina de Medio Ambiente no prazo de 1 mes de terse dado.
4. Non ter pagado a cota establecida no prazo correspondente.
5. Posuír un informe de inspección desfavorable por dúas veces durante a autorización.
6. A revogación unilateral, sen dereito a indemnizacións, por razóns de interese público en calquera momento, sen xerar dereito a indemnización cando resulten incompatibles coas condicións xerais aprobadas con posterioridade, produzan danos no dominio público, impidan a súa utilización para actividades de maior interese público ou menoscaben o uso xeral.
7. O incumprimento de calquera das condicións e/ou obrigacións establecidas nas presentes normas.

A resolución da autorización polas causas previstas nos puntos 3 e seguintes requirirá a audiencia previa do usuario/a afectado/a.